Rozhodnutie Komisie
z 3. apríla 2002,
ktorým sa mení a dopĺňa rozhodnutie 2001/781/ES, ktorým sa prijíma príručka prijímajúcich agentúr a glosár dokumentov, ktoré sa môžu doručovať podľa nariadenia Rady (ES) č. 1348/2000 o doručovaní súdnych a mimosúdnych dokumentov v občianskoprávnych alebo obchodných veciach v členských štátoch
(Oznámené pod dokumentačným číslom C(2002) 1132)
(2002/350/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1348/2000 z 29. mája 2000 o doručovaní súdnych a mimosúdnych dokumentov v občianskoprávnych alebo obchodných veciach v členských štátoch [1] a najmä na písmená a) a b) článku 17 tohto nariadenia,
keďže:
(1) S cieľom vykonávania nariadenia (ES) č. 1348/2000 bolo nevyhnutné zostaviť a uverejniť príručku obsahujúcu informácie o prijímajúcich agentúrach stanovených v článku 2 uvedeného nariadenia.
(2) Písmeno b) článku 17 nariadenia (ES) č. 1348/2000 takisto ustanovuje glosár dokumentov zostavený v úradných jazykoch Európskej únie, ktoré sa môžu doručovať na základe tohto nariadenia.
(3) V súlade s nariadením (ES) č. 1348/2000 bolo v Úradnom vestníku Európskych spoločenstiev uverejnené rozhodnutie 2001/781/ES z 25. septembra 2001, ktorým sa prijíma príručka prijímajúcich agentúr a glosár dokumentov, ktoré sa môžu doručovať podľa nariadenia Rady (ES) č. 1348/2000 o doručovaní súdnych a mimosúdnych dokumentov v občianskoprávnych alebo obchodných veciach v členských štátoch [2].
(4) Príručka a glosár je potrebné rozšíriť o informácie zaslané Komisii Nemeckom.
(5) Opatrenia stanovené v tomto rozhodnutí sú v súlade so stanoviskom výboru založeného podľa článku 18 nariadenia (ES) č. 1348/2000,
PRIJALA TOTO ROZHODNUTIE:
Článok 1
Príloha I k rozhodnutiu 2001/781/ES (príručka, na ktorú odkazuje písmeno a) článku 17 nariadenia (ES) č. 1348/2000) sa mení a dopĺňa v súlade s prílohou I k tomuto rozhodnutiu.
Článok 2
Príloha II k rozhodnutiu 2001/781/ES (glosár, na ktorý odkazuje písmeno b) článku 17 nariadenia (ES) č. 1348/2000) sa mení a dopĺňa v súlade s prílohou II k tomuto rozhodnutiu.
Toto rozhodnutie je adresované členským štátom.
V Bruseli 3. apríla 2002